Uznesenie Okresného súdu Vranov nad Topľou sp. zn. 6Er/640/2007 z 23. 1. 2026
Uznesenie Okresného súdu Vranov nad Topľou z 23. januára 2026, sp. zn. 6Er/640/2007, ECLI:SK:OSVT:2026:8807205854.2
Súd: Okresný súd Vranov nad Topľou
Spisová značka: 6Er/640/2007
ECLI: ECLI:SK:OSVT:2026:8807205854.2
Dátum vydania: 23. 1. 2026
Forma: Uznesenie
Oblasť práva: Občianske právo
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:

Uznesenie Okresný súd Vranov nad Topľou v exekučnej veci oprávneného: Mestský bytový podnik v konkurze, Mlynská 1480, Vranov nad Topľou, IČO: 36 473 243 proti povinnému: 1/ A. B. , nar.XX.XX.XXXX, bytom C. D. E., F. G. H., 2/ I. B., nar.XX.XX.XXXX, bytom J. XXX, F. K. o vymoženie 2716,15 eur s príslušenstvom, vedenej súdnym exekútorom JUDr. Stachom Chladným, Exekútorský úrad Zvolen, takto rozhodol: Námietky povinnej v 2.rade proti exekúcii z a m i e t a
v celom rozsahu.
odôvodnenie: 1. Na základe návrhu oprávneného a poverenia Okresného súdu Vranov nad Topľou zo dňa 27.07.2007 začal pôvodný súdny exekútor exekúciu o vymoženie 2716,15 eur s príslušenstvom. 2. Pôvodný súdny exekútor vydal Upovedomenie o začatí exekúcie, ktoré doručil povinnej v 2.rade do vlastných rúk dňa 09.12.2016. 3. Následne dňa 30.01.2017 súdny exekútor doručil tunajšiemu súdu námietky povinnej v 2.rade zo dňa 11.04.2016 voči exekúcii. Tieto námietky boli podané na pošte dňa 26.01.2017 a exekútorovi boli doručené dňa 30.01.2017. 4. Podľa §50 ods. l Exekučného poriadku povinný môže vzniesť u exekútora povereného vykonaním exekúcie do 14 dní od doručenia upovedomenia o začatí exekúcie námietky proti exekúcii, ak po vzniku exekučného titulu nastali okolnosti, ktoré spôsobili zánik vymáhaného nároku alebo bránia jeho vymáhateľnosti, alebo ak sú tu iné dôvody, pre ktoré je exekúcia neprípustná. To isté platí, ak sa namieta, že oprávnený alebo povinný nie sú právnymi nástupcami osoby uvedenej v exekučnom titule. Námietky musia byť odôvodnené a na dodatočne uvedené dôvody sa neprihliadne. Ak po podaní námietok exekútor upustil od vykonania exekúcie (§ 46), o námietkach netreba rozhodnúť. 5. Pred rozhodovaním o skutočnostiach uvádzaných povinnou v 2.rade v námietkach sa súd najskôr zaoberal posudzovaním včasnosti ich podania. Ustanovenie § 50 ods. 1 Exekučného poriadku dáva povinnému oprávnenie vzniesť námietky proti exekúcii, a to v lehote 14 dní od doručenia upovedomenia o začatí exekúcie. Keďže v Exekučnom poriadku sa nenachádzajú ustanovenia o počítaní lehôt, na exekučné konanie sa vzťahujú predpisy procesného práva o počítaní času. Na počítanie lehoty 14 dní možno teda aplikovať ustanovenie § 121 zákona č. 160/2015 Z.z. Civilný sporový poriadok ( ďalej len „CSP“) 6. Podľa ust. § 121 ods. 2 CSP do plynutia lehoty určenej podľa dní sa nezapočítava deň, keď nastala skutočnosť určujúca začiatok lehoty. 7. Lehoty určené podľa týždňov, mesiacov alebo rokov sa končia uplynutím toho dňa, ktorý sa svojím označením zhoduje s dňom, keď nastala skutočnosť určujúca začiatok lehoty; ak ho v mesiaci niet,
posledným dňom mesiaca. Ak koniec lehoty pripadne na sobotu alebo deň pracovného pokoja, je posledným dňom lehoty najbližší nasledujúci pracovný deň( § 121 ods. 2 a 3 CSP). 8. V zmysle § 121 ods. 5 CSP, lehota je zachovaná, ak sa v posledný deň lehoty urobí úkon na súde alebo sa podanie odovzdá orgánu, ktorý má povinnosť ho doručiť; to platí aj vtedy, ak je podanie urobené elektronickými prostriedkami doručené súdu mimo pracovného času. 9. Možno teda konštatovať, že lehota na podanie námietok začína plynúť deň nasledujúci po dni, kedy došlo k skutočnosti určujúcej začiatok lehoty. V tomto prípade je týmto dňom deň, kedy bolo povinným doručené upovedomenie o začatí exekúcie, teda deň 09.12.2016. Lehota na podanie námietok teda začala plynúť dňa 10.12.2016 a uplynula dňa 24.12.2016. 10. Vzhľadom na vyššie uvedené súd dospel k záveru, že povinná v 2.rade nepodala námietky včas, keďže podanie obsahujúce námietky bolo podané na pošte až dňa 26.01.2017, t.j. po uplynutí 14-dňovej zákonnej lehoty. 11. Podľa § 36 ods. 5 Exekučného poriadku, ak osobitný zákon neustanovuje inak, exekučné konanie nemožno prerušiť, nemožno odpustiť zmeškanie lehôt a po skončení exekučného konania nemožno podať žalobu na obnovu exekučného konania. 12. Na základe vyššie uvedeného a v zmysle citovaných zákonných ustanovení súd námietky povinného proti exekúcii ako podané oneskorene zamietol. Poučenie: Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu. Rozsah, v akom sa uznesenie napáda, môže sťažovateľ rozšíriť len do uplynutia lehoty na podanie sťažnosti.

Zdroj: KAUZIS.SK – https://www.kauzis.sk/judikatura/r/ECLI:SK:OSVT:2026:8807205854.2 (dáta aktuálne k 11. 11. 2026). Záväzné je znenie zverejnené súdom.




